Edward Heath
Sir Edward Richard George Heath KG, MBE (9. juuli 1916 Broadstairs – 17. juuli 2005 Salisbury) oli Suurbritannia Konservatiivse Partei poliitik, Suurbritannia peaminister vahemikus 1970–1974. Heath sündis puusepa perekonnas. Tema isa sai edukaks väikeettevõtjaks. 1935 pääses ta maakonnastipendiumiga õppima Oxfordi ülikooli Ballioli kolledžisse. Ta sai bakalaureusekraadi filosoofia, politoloogia ja majandusteaduse (PPE) õppekavas Oxfordi ülikoolist 1939. aastal. Üliõpilasena reisis ta Euroopas ning kohtus 1937. aasta Nürnbergi parteikongressi ajal ühel vastuvõtul Hermann Göringi, Joseph Goebbelsi ja Heinrich Himmleriga. Ta viibis Saksamaal kaks kuud, et saksa keelt õppida.